ออกพันธบัตรอิสลาม 5 หมื่นล้าน
ธนาคารอิสลามฯ เตรียมออกพันธบัตรปีนี้อีก 5 หมื่นล้าน รองรับการปล่อยสินเชื่อ
1 ก.พ. 2553

ธนาคารอิสลามฯ เตรียมออกพันธบัตรปีนี้อีก 5 หมื่นล้าน รองรับการปล่อยสินเชื่อ
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (อิสลามแบงก์) กล่าวว่า ในปี 2553 ธนาคารจะออกพันธบัตรอิสลาม หรือ ซูคุก ทั้งในตลาดต่างประเทศและในประเทศ โดยขณะนี้อยู่ระหว่างการพิจารณาของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่มีผู้ทรงคุณวุฒิในการพิจารณาหลักเกณฑ์ศาสนาถึงการออกพันธบัตรว่าจะต้องไม่ผิดหลักเกณฑ์ของศาสนาอิสลาม อาทิ เป็นการออกพันธบัตรที่เกี่ยวข้องกับธุรกิจสุรา สุกร และธุรกิจบันเทิงต่างๆ  ในเบื้องต้นคาดว่าจะออกพันธบัตรรวมทั้งสิ้น 5 หมื่นล้านบาท โดยแบ่งเป็นการออกพันธบัตรเพื่อธนาคารเองมูลค่า 5 พันล้านบาท เป็นลักษณะพันธบัตรสกุลเงินบาท โดยธนาคารได้แต่งตั้งให้ บล.ซีไอเอ็มบี ทำหน้าที่เป็นที่ปรึกษาทางการเงิน ซึ่งธนาคารจะนำเม็ดเงินจากการระดมทุนดังกล่าวเพื่อมาปล่อยสินเชื่อของธนาคาร เนื่องจากมองว่าการแข่งขันทางด้านการระดมเงินฝากปีนี้จะรุนแรง อย่างไรก็ดีธนาคารจะทำการออกพันธบัตรดังกล่าวภายหลังจากที่รัฐบาลได้ออกพันธบัตรไทยเข้มแข็ง เนื่องจากมองว่าไม่สามารถแข่งขันระดับอัตราดอกเบี้ยที่สูงในระดับเดียวกับพันธบัตรรัฐบาลได้  ขณะที่วงเงินที่เหลือธนาคารจะทำหน้าที่เป็นตัวกลางที่ปรึกษาทางการเงินแก่ผู้ที่ต้องการระดมทุน โดยหากวงเงินไม่เกิน 5 พันล้านบาท จะเป็นการระดมทุนในแถบประเทศมาเลเซีย และหากวงเงินมากกว่า 5 พันล้านบาท จะเป็นการลงทุนในแถบตลาดประเทศดูไบและคูเวต นายธีรศักดิ์ กล่าวอีกว่า สำหรับทิศทางอัตราดอกเบี้ยนโยบายของธนาคารแห่งประเทศไทย(ธปท.) มองน่าจะมีการปรับขึ้นในช่วงไตรมาส 2/2553 จากนั้นสถาบันการเงินต่างๆ จะมีการปรับเพิ่มขึ้นตามอัตราดอกเบี้ยดังกล่าว โดยเชื่อว่าในระยะต่อไปดอกเบี้ยจะมีการเคลื่อนไหวที่ผันผวน เนื่องจากในปีนี้สถาบันการเงินจะระดมเงินฝากเพิ่มมากขึ้น และเป็นการแข่งขันที่รุนแรงเพื่อปล่อยสินเชื่อภายหลังเศรษฐกิจไทย และเศรษฐกิจโลกฟื้นตัวดีขึ้น  สำหรับในส่วนของธนาคาร มองว่าจะไปในทิศทางเดียวกันกับตลาดโดยรวม ทั้งนี้จะปรับเพิ่มขึ้นเท่าไหร่นั้นอยู่ระหว่างการพิจารณา แต่จะยึดหลักการเคลื่อนไหวตามอัตราดอกเบี้ยนโยบาย ทั้งนี้ ปัจจุบันอัตราดอกเบี้ยนโยบายย อยู่ที่ 1.25%